Stotinjak osoba zauzelo je, uz pomoć aktivista Živog zida, pokreta proizašlog iz stranke Savez za promjene Ivana Pernara, prazne stanove na adresi Črnomerec 105. Riječ je o promjeni taktike ove građanske udruge koja je do sada branila građane od deložacija iz njihovih domova. U Zagrebu je deset tisuća praznih stanova te u dio njih planiraju useliti one koji si više ne mogu priuštiti podstanarstvo

Kako je došlo do zauzimanja zgrade na adresi Črnomerec 105? Firma Euro-inžinjering d.o.o. u vlasništvu Zvonka Pezera izgradila je zgradu s 14 stanova kreditom Zagrebačke banke, no kako nije mogla vratiti kredit, ZABA je pokrenula njen stečaj te je sud imenovao stečajnog upravitelja Krešimira Tomca, čija je zadaća bila rasprodati nekretnine Euro-inžinjeringa te namiriti Zagrebačku banku.

'Kako bismo onemogućili Zagrebačku banku u tome da stekne imovinsku korist od stečaja Euro-inžinjeringa, savjetovali smo vlasnika firme da sve stanove preda u posjed siromašnih sugrađana koji nemaju svoj krov nad glavom, odnosno žive kao podstanari ili beskućnici. Živi zid branit će sve stanare na adresi Črnomerec 105 od svakog pokušaja nasilne deložacije', kažu u Živom zidu. Aktivistica Vladimira Palfi kaže za tportal kako je među stotinjak stanara koji su zauzeli stanove i 18 djece. Riječ je, kaže, o obiteljima u kojima samo jedna osoba radi ili su pak oba supružnika nezaposlena. 'To su ljudi koji su bili podstanari, a nakon što bi podmirili stanarinu i režije, ne bi im ostalo za hranu', pojašnjava.

Stanarima za sada nitko ne može ništa. U stanove nisu provalili, već im je ključeve dala žena koja je ondje kupila stan i koja je imala ključeve svih stanova u zgradi. 'Oni prijete kaznenim prijavama. To je obično zastrašivanje. Može se dogoditi da ih izbace privatnom tužbom, no to traje godinama. U slučaju da vlasnici dobiju tužbu, mi ćemo te ljude braniti od deložacije', uvjerava nas Palfi.